b'\n_START_ARTICLE_\nTatjana Rostovait\xc4\x97\n_START_SECTION_\nBiografija\n_START_PARAGRAPH_\nMok\xc4\x97si \xc5\xa0iauli\xc5\xb3 mergai\xc4\x8di\xc5\xb3 gimnazijoje, kuri\xc4\x85 baigusi 1942\xe2\x80\x931945\xc2\xa0m. dirbo ir mok\xc4\x97si \xc5\xa0iauli\xc5\xb3 dramos teatro studijoje, \xc5\xa0iauli\xc5\xb3 dramos teatre. 1950\xc2\xa0m. Vilniaus universiteto Istorijos-filologijos fakultete baig\xc4\x97 lietuvi\xc5\xb3 kalbos ir literat\xc5\xabros studijas. Mok\xc4\x97si aspirant\xc5\xabroje. 1956\xe2\x80\x931958\xc2\xa0m. dirbo laikra\xc5\xa1\xc4\x8dio \xe2\x80\x9eLiterat\xc5\xabra ir menas\xe2\x80\x9c redakcijoje._NEWLINE_Paskelb\xc4\x97 teatro ir literat\xc5\xabros kritikos darb\xc5\xb3, i\xc5\xa1vert\xc4\x97 rus\xc5\xb3, norveg\xc5\xb3, pranc\xc5\xabz\xc5\xb3, vokie\xc4\x8di\xc5\xb3, est\xc5\xb3, latvi\xc5\xb3, arm\xc4\x97n\xc5\xb3, bulgar\xc5\xb3 ir kit\xc5\xb3 \xc5\xa1ali\xc5\xb3 ra\xc5\xa1ytoj\xc5\xb3 k\xc5\xabrini\xc5\xb3 (Nikolajus Nekrasovas, Michailas Lermontovas, Henrikas Ibsenas, Henrikas Hein\xc4\x97, Pjeras Beran\xc5\xbee, Lui Aragonas, Robertas Desnosas, Polis Eliuaras, Fransua Mono, E\xc5\xbeenas Puatje, Viktoras Hugo, Debora Varendi, Paulis Erikas Rumas, Arvas Metsas, Debora Varendi, Silva Kaputkian, Stanka Panceva)._NEWLINE_Eil\xc4\x97ra\xc5\xa1\xc4\x8diuose impulsyviai atsiliepiama \xc4\xaf sovietinio gyvenimo aktualijas, poetizuojama komjaunuoli\xc5\xa1ka heroika, socialistinis darbas, t\xc4\x97vyn\xc4\x97, kova u\xc5\xbe taik\xc4\x85, da\xc5\xbeni j\xc5\xabros, gimtojo kra\xc5\xa1to gamtos, jaunyst\xc4\x97s ir meil\xc4\x97s motyvai. Su romantiniu patosu ir pilietine aistra teigiamas socialistinis humanizmas. V\xc4\x97lesniuose rinkiniuose ry\xc5\xa1ku motinyst\xc4\x97s tema, gyvenimo patirties apm\xc4\x85stymai, yra ironijos element\xc5\xb3.'